লোহা বোঝাই লরি হাইজ্যাক! বিহার থেকে গ্রেফতার চালক, লরি মালিকের খোঁজে পুলিশ

কাঁকসা: লোহা বোঝাই লরি হাইজ্যাকের ঘটনায় চাঞ্চল্য কাঁকসায় (Kaksa)। ঘটনায় গ্রেফতার হল লরির চালক। ধৃতের নাম বির্যু কুমার, বাড়ি বিহারের সমস্থিপুর জেলায়। কাঁকসা থানার পুলিশ প্রযুক্তির সাহায্যে তাকে বিহার থেকে গ্রেফতার করে রবিবার দুর্গাপুর মহকুমা আদালতে পেশ করেছে (District news)।

পুলিশ সূত্রে জানা গিয়েছে, গত ৭ অক্টোবর কাঁকসার বাঁশকোপা এলাকা থেকে লোহা বোঝাই করে লরিটি মণিপুরের উদ্দেশ্যে রওনা দেয়। কিন্তু ভাগলপুরে পৌঁছনোর পর থেকেই চালক ও খালাসির মোবাইল বন্ধ হয়ে যায়। এর পর থেকেই লরির সঙ্গে যোগাযোগ বিচ্ছিন্ন হয় ট্রান্সপোর্ট সংস্থার। বহু খোঁজাখুঁজির পরও লরির কোনো সন্ধান না পেয়ে সংস্থার পক্ষ থেকে কাঁকসা থানায় লিখিত অভিযোগ দায়ের করা হয়।

আরও পড়ুন: ইস্তফা গ্রহণ না করে আখতার আলিকে সাসপেন্ড করল সরকার! দেখুন ঠিক কী অভিযোগ

অভিযোগের ভিত্তিতে তদন্তে নেমে পুলিশ চালকের অবস্থান নির্ণয় করে তাকে গ্রেফতার করে। তবে এখনো পর্যন্ত লরির মালিকের কোনও খোঁজ মেলেনি। পুলিশের প্রাথমিক অনুমান, চালক ও লরি মালিক মিলেই পরিকল্পনা করে লোহা বোঝাই লরিটি গায়েব করে লক্ষাধিক টাকার লোহা লোপাটের ছক কষেছিল।

তবে এখনও পর্যন্ত উদ্ধার করা যায়নি লরি বা তাতে থাকা লোহা সামগ্রী। পুলিশ জানিয়েছে, লরি এবং খালাসির সন্ধান পেতেই তদন্ত জোরদার করা হয়েছে।