বকেয়া বেতনের দাবিতে কাঁকসার বেসরকারি কারখানায় শ্রমিকদের বিক্ষোভ

কাঁকসা: বকেয়া বেতনের (Due Salary) দাবিতে উত্তপ্ত হল কাঁকসার (Kaksha) বামুনাড়া শিল্পতালুক। শনিবার সকাল থেকেই এক বেসরকারি কারখানার গেটের সামনে বিক্ষোভে সামিল হন প্রায় শতাধিক শ্রমিক (District news)।

অভিযোগ, গত কয়েক মাস ধরে নিয়মিত বেতন দেওয়া হয়নি। শ্রমিকদের একাংশ জানান, বারবার দাবি জানানো সত্ত্বেও কর্তৃপক্ষের তরফে কোনও পদক্ষেপ করা হয়নি। এক শ্রমিকের কথায়, “বেতন না পেলে সংসার চলবে কীভাবে? তার উপর কাজের সময় কোনও নিরাপত্তা ব্যবস্থাও নেই, ঝুঁকি নিয়েই দিন কাটাতে হয়।”

আরও পড়ুন: রোগী মৃত্যুকে ঘিরে নিউ ব্যারাকপুর হাসপাতালে উত্তেজনা

বকেয়া মজুরির জেরে শ্রমিকদের মধ্যে প্রবল ক্ষোভ ছড়িয়ে পড়ে। বিক্ষোভের জেরে অবশেষে কারখানা কর্তৃপক্ষ শ্রমিকদের সঙ্গে আলোচনায় বসে। বৈঠকে এক সপ্তাহের সময় চেয়ে নেয় কর্তৃপক্ষ। তবে শ্রমিকদের হুঁশিয়ারি, প্রতিশ্রুত সময়ের মধ্যে বকেয়া মজুরি পরিশোধ না হলে আগামী দিনে আরও বৃহত্তর আন্দোলনের পথে নামবেন তারা।

স্থানীয় প্রশাসন সূত্রে জানা গিয়েছে, পরিস্থিতি যাতে অশান্ত না হয়, তার জন্য পুলিশি নজরদারি জোরদার করা হয়েছে।